Katie Melua

Ketevan «Katie» Melua (født 1984) er en britisk sanger og musiker. Hun har bodd i Nord-Irland fra hun var ni år, og i England fra hun var 13 år.

Hennes første album, Call Off the Search, ble lansert i november 2003 og hennes andre album, Piece by Piece, ble lansert i september 2005. Begge ble svært godt mottatt. Pictures, hennes tredje album, utkom 1. oktober 2007. Melua har siden 2012 vært gift med tidligere motorsyklist James Toseland. Syv av hennes album har nådd platinanivå til sammen 56 ganger og alle har nådd topp 10 i Storbritannia. Utenom Kate Bush er Melua den eneste kvinnelige artisten som har hatt topp 10-plassering med syv album på rad. Hennes første album solgte 11 millioner eksemplarer. Før hun fylte 25 år hadde hun tjent 18 millioner pund.

Hun ble britisk statsborger i 2005. Tidligere var hun sovjetisk/georgisk statsborger.

 Liv og virke 
 Oppvekst 
Katie Melua ble født i Kutaisi i Georgia (daværende Sovjetunionen) i 1984 og etter en kort tid hos bestemoren i hovedstaden Tbilisi tilbragte hun sin tidlige barndom i byen Batumi i Adsjaria hvor hennes far arbeidet som hjertespesialist. 

I 1993 flyttet familien til Belfast i Nord-Irland, hvor hennes far fikk en stilling ved det ansette Royal Victoria Hospital. De bodde i nærheten av Falls Road. Katie gikk på St. Catherine's Primary School og katolske Dominican College i bydelen Fortwilliam. Hun var blitt døpt som georgisk-ortodoks kristen. I Belfast var den ikke representert. Hun ble sendt til katolske skoler, mens brødrene gikk på protestantiskdominerte almenskoler.

Familien flyttet til det sydvestlige London i 1998. Som femtenåring vant Melua en talentkonkurranse i den britiske fjernsynskanalen ITV med å synge Badfinger's Without You. Hun gikk senere på Brit School for the Performing Arts hvor hun fikk A-karakterer i musikk.

 Musiker 
Hun begynte å skrive sanger i 2001 mens hun fremdeles gikk på gymnaset. Her ble hun oppdaget av produsenten og låtskriveren Mike Batt som var på utkikk etter noen som kunne synge som Eva Cassidy. Batt ble overbevist av Meluas «Faraway Voice» hyllest til Cassidy. Batt brukte mye egne penger på lanseringen av Melua. I 2003 kom hun med sitt første album, Call Off the Search, der hun selv hadde skrevet to stykker (Belfast og Faraway Voice). Albumet inneholder spor som «The Closest Thing To Crazy». Utgivelsen innebar et nasjonalt gjennombrudd og at hun ble kjent i flere andre land. 

Det internasjonale store gjennombrudd fulgte i 2004. I februar 2004 sang hun i Brit Awards en duett med Jamie Cullum, og la så ut på din første verdensturné som førte henne til blant annet USA, Canada og Tyskland. Så fulgte konserter i Skandinavia, Nederland og Frankrike. Den 22. oktober 2004 opptrådte hun for første gang i Royal Albert Hall i London, og holdt så tre konserter i New York City. 

Den 10. augusti 2005 ble Melua britisk statsborger sammen med sine foreldre og sin bror. Statsborgerseremonien fant sted i Weybridge i Surrey. Da hun ble britisk statsborger innebar det at hun hadde hatt tre statsborgerskap før hun hadde rukket å bli 21 år; først sovjetisk, så georgisk og til slutt britisk.

Eva Cassidy er Meluas forbilde som sanger. Melua har spilt inn «What a Wonderful World» sammen med et opptak av Cassidy fremføring av samme over ti år etter at Cassidy døde. Singelen ble utgitt til inntekt for Røde Kors og gikk til topps på hitlistene. Tjue år gammel nevnte hun Leonard Cohen som et forbilde som låtskriver. Melua har blant annet spilt inn Cohens In My Secret Life.

 Verdensrekord på Troll-feltet 
Den 2. oktober 2006 fikk Katie Melua en plass i Guinness rekordbok, da hun avholdt til da historiens dypeste konsert. Konserten ble avholdt i en av plattformbeina til Troll A-plattformen, 303 meter under havoverflaten. Konserten var et ledd i Statoils markering av 10-årsjubileet for Trollfeltet. Som forberedelse til konserten måtte Melua og bandet gjennomgå sikkerhetsopplæring for offshore-arbeidere. Forberedelsene og selve konserten ble sendt i to TV-programmer på NRK. Melua har beskrevet denne konserten som «det mest surrealistiske påfunnet jeg noen gang har gjort». Rekorden sto bare litt over et halvt år. I april 2007 holdt et polsk band en konsert enda dypere i en polsk saltgruve.

 Diskografi 
 2003: Call Off the Search
 2005: Piece by Piece
 2007: Pictures
 2008: The Katie Melua Collection, samlealbum
 2010: The House
 2012: Secret Symphony
 2013: Ketevan
 2016: In Winter
 2020: Album No. 8
 2023: Love & Money

 Referanser 

 Eksterne lenker 





Kategori:Personer fra Kutaisi
Kategori:Personer fra Batumi
Kategori:Personer fra Belfast
Kategori:Georgiere
Kategori:Britiske sangere
Kategori:Britiske komponister
Kategori:Britiske musikere